REZOLUTË
PËR RAPORTIN VJETOR TË KËSHILLIT TË LARTË TË PROKURORISË PËR VITIN 2019
 
Kuvendi i Shqipërisë,
Duke mbajtur parasysh rolin e Këshillit të Lartë të Prokurorisë në garantimin e pavarësisë, llogaridhënies, disiplinës, statusit dhe karrierës së prokurorëve të Republikës së Shqipërisë;
Duke nënvizuar rolin e Këshillit të Lartë të Prokurorisë në emërimin, vlerësimin, ngritjen në detyrë, transferimin dhe vendosjen e masave disiplinore, si dhe pezullimin e  prokurorëve të të gjitha niveleve;
Duke mbajtur në konsideratë rolin e Këshillit të Lartë të Prokurorisë në miratimin e standardeve të etikës së prokurorëve dhe të rregullave të sjelljes së prokurorëve, si dhe për mbikëqyrjen e respektimit të tyre;
Duke nënvizuar rëndësinë e bashkëpunimit të Këshillit të Lartë të Prokurorisë me Shkollën e Magjistraturës për trajnimin vazhdues të prokurorëve dhe emërimin e prokurorëve pas diplomimit në Shkollën e Magjistraturës;
	Duke mbajtur parasysh rëndësinë e rolit të Këshillit të Lartë të Prokurorisë në procedurat disiplinore për prokurorët;
Duke mbajtur parasysh rëndësinë e informimit të publikut dhe Kuvendit për gjendjen e sistemit të prokurorisë; 
Duke mbajtur në konsideratë nevojat për funksionimin eficient të sistemit të prokurorisë,
[bookmark: _GoBack]Vlerëson:
	- Procesin e ndjekur nga Këshilli i Lartë i Prokurorisë në zgjedhjen e Prokurorit të Përgjithshëm, ngritjen e Prokurorisë së Posaçme kundër Korrupsionit dhe Krimit të Organizuar, emërimin e kryetarit të kësaj prokurorie dhe rëndësinë e plotësimit sa më parë të vendeve të lira në këtë institucion;
	-Punën  e Këshillit të Lartë të Prokurorisë për hartimin dhe miratimin e një serie aktesh nënligjore normative, me ndikim të përgjithshëm detyrues për të gjithë prokurorët, sipas përcaktimeve të ligjit nr. 115/2016 “Për organet e qeverisjes së sistemit të drejtësisë” dhe ligjeve të tjera të reformës në drejtësi, si dhe rëndësinë e përmbylljes së paketës së plotë të këtyre akteve sa më parë;
- Veprimtarinë e Këshillit për plotësimin e vakumeve të krijuara në sistemin e drejtimit të prokurorive si pasojë e shkarkimit të drejtuesve të prokurorive gjatë procesit të rivlerësimit kalimtar;
- Punën e Këshillit të Lartë të Prokurorisë për rregullimin e disa aspekteve të veprimtarisë së prokurorëve nëpërmjet miratimit të rregulloreve të ndryshme dhe vendimeve përkatëse;
- Punën e Këshillit të Lartë të Prokurorisë për vlerësimin e aftësive profesionale të subjekteve të rivlerësimit kalimtar dhe rëndësinë e kryerjes së këtij procesi në një kohë sa më të arsyeshme;
- Kontributin e dhënë nga Këshilli i Lartë i Prokurorisë nëpërmjet opinioneve dhe sugjerimeve në procesin e hartimit të legjislacionit dhe/ose përmirësimin e tij.
Bazuar në analizën e të dhënave të vitit 2019, të referuara në raportin e paraqitur nga Këshilli i Lartë i Prokurorisë, Kuvendi i Shqipërisë konstaton:
- Veprimtarinë e Këshillit të Lartë të Prokurorisë të zhvilluar në seancë plenare; 39 mbledhje plenare dhe 278 vendime për çështje të ndryshme, të cilat lidhen kryesisht me rregullimin e veprimtarisë së institucionit, hartimin dhe miratimin e rregulloreve për miradministrimin e prokurorive, fillimin dhe përfundimin e procedurave për krijimin e Prokurorisë së Posaçme, fillimin dhe përfundimin e procedurave për përzgjedhjen e Prokurorit të Përgjithshëm apo nisjen e procesit të emërimit të magjistratëve të rinj.
- Krijimin dhe ngritjen e katër komisioneve të përhershme: Komisioni i Planifikimit Strategjik, Administrimit dhe Buxhetit, Komisioni Disiplinor, Komisioni i Vlerësimit të Veprimtarisë Etike dhe Profesionale, si dhe Komisioni i Zhvillimit të Karrierës.
- Miratimin e 25 pozicioneve për kandidatë për prokurorë në programin fillestar të trajnimit në Shkollën e Magjistraturës për vitin akademik 2019-2020.
- Miratimin e vendimeve të propozuara  nga Komisioni i përhershëm i Vlerësimit për 44 raporte për analizimin e aftësive profesionale dhe etike të magjistratëve, prokurorëve, 13 raporte për miratimin e veprimtarisë jashtë funksionit si magjistrat/prokuror, leje për mësimdhënie, 2 raporte për leje të papaguara të magjistratëve, 20 raporte për verifikimin e pasurisë dhe figurës së kandidatëve të pranuar në formimin fillestar në Shkollën e Magjistraturës, 8 raporte për verifikimin e pasurisë dhe figurës së kandidatëve magjistratë të diplomuar në Shkollën e Magjistraturës, si dhe dhënien e rekomandimeve (opinioneve) për 6 magjistratët prokurorë si këshilltarë pranë Këshillit të Lartë të Prokurorisë.
- Caktimin e përkohshëm të 15 prokurorëve në pozicionin e drejtuesit të prokurorive në sistemin e prokurorisë dhe riemërimin e 21 prokurorëve me afat të përkohshëm duke mundësuar vazhdimësinë normale të punës.
- Komisioni i Disiplinës ka trajtuar gjithsej rreth 280 praktika për shkelje disiplinore të pretenduara, nga të cilat: 170 praktika janë arkivuar, pasi nuk plotësonin kriteret e pranueshmërisë së kërkesë/ankesave; 72 praktikave u është kthyer përgjigje orientuese; 38 praktika janë përcjellë pranë Prokurorit të Përgjithshëm për verifikim të kushteve për fillimin e hetimit disiplinor sipas nenit 160 të ligjit nr. 96/2016 “Për statusin e gjyqtarëve dhe prokurorëve në Republikën e Shqipërisë”, të ndryshuar; 3 prej praktikave të përcjella pranë Prokurorisë së Përgjithshme janë arkivuar për kalim të afatit 5-vjeçar të ankimit. Për 38 praktika, të cilat i janë përcjellë Prokurorit të Përgjithshëm për verifikim gjatë vitit 2019, nuk ka raste të njoftuara për vendime për fillimin e hetimit disiplinor ndaj ndonjë prokurori.
- Miratimin me vendimet përkatëse të 5 kërkesave të paraqitura nga prokurorë për  mbrojtje të veçantë të prokurorit, në prokurori të ndryshme të vendit.
- Bashkëpunim me ekspertët e angazhuar pranë EURALIUS-it për krijimin e bazës së të dhënave M-Files (Sistemi i të Dhënave të Magjistratëve), ku janë plotësuar të dhënat për 330 dosje personale me informacion të detajuar për secilin prokuror.
- Përfundimin e procedurës për ngritjen dhe funksionimin e Prokurorisë së Posaçme kundër Korrupsionit dhe Krimit të Organizuar nëpërmjet emërimit të nëntë prokurorëve, të cilët kanë kaluar procesin e rivlerësimit kalimtar dhe kanë marrë konfirmimin në detyrë me vendim të formës së prerë. Gjithashtu, me vendimin nr. 281, datë 19.12.2019 është emëruar edhe drejtuesi i kësaj prokurorie, zoti Arben Kraja.
- Përfundimin e procesit të miratimit të listës përfundimtare të renditjes së kandidaturave për pozicionin e Prokurorit të Përgjithshëm, duke u finalizuar ky proces me vendimin nr. 138/2019 të datës 5.12.2019 të Kuvendit të Republikës së Shqipërisë me zgjedhjen e kandidatit të renditur i pari nga vlerësimi i Këshillit, zoti Olsian Çela, Prokuror i Përgjithshëm.
Bazuar sa më sipër, Kuvendi i Shqipërisë nxit Këshillin e Lartë të Prokurorisë:
1. Të veprojë me ritme të shpejta për adresimin e zgjidhjeve të problematikave në sistemin e prokurorisë. 
2.	 T’i kushtojë rëndësi komunikimit me publikun për veprimtarinë e Këshillit të Lartë të Prokurorisë.
3.	 Të forcojë bashkëpunimin me organet e qeverisjes së sistemit të drejtësisë dhe institucionet e tjera shtetërore në përputhje me parashikimet ligjore në fuqi për të gjitha proceset që ndikojnë në zbatimin e duhur dhe efektiv të reformës në drejtësi.
4.	 Të informojë vazhdimisht Kuvendin e Shqipërisë për problematikat e hasura në sistemin e prokurorisë duke rekomanduar edhe zgjidhjet përkatëse.
Kuvendi i Shqipërisë për vitin 2020 kërkon nga Këshilli i Lartë i Prokurorisë:
1. Vijimin e procedurave për përzgjedhjen e prokurorëve të tjerë të Prokurorisë së Posaçme kundër Korrupsionit dhe Krimit të Organizuar për të bërë të mundur plotësimin e vendeve të lira në këtë institucion.
2. Përshpejtimin e procedurave për emërimin e drejtuesve të prokurorive pranë gjykatave të rretheve gjyqësore, sipas parashikimeve ligjore në fuqi, duke u dhënë fund komandimeve të përkohshme.
3. Bashkërendimin e punës, si dhe shkëmbimin e vazhdueshëm të informacioneve me Prokurorin e Përgjithshëm, si dhe Shkollën e Magjistraturës, me qëllim përmbushjen me efikasitet të detyrave kushtetuese dhe ligjore të të tria organeve, në veçanti me Prokurorin e Përgjithshëm, për zbatimin efektiv të instituteve të reja të parashikuara në Kodin e Procedurës Penale.
4. Bashkëpunimin me Shkollën e Magjistraturës për verifikimin me prioritet të kandidaturave, të cilat mund të pranohen në formimin fillestar në Shkollën e Magjistraturës për vitin 2020–2021, si dhe trajnimin vazhdues të prokurorëve në detyrë.
5.	Marrjen e masave për emërimin sa më shpejt të magjistratëve të profilit prokuror, që kanë përfunduar Shkollën e Magjistraturës, për të cilët ka përfunduar verifikimi i pasurisë dhe figurës.         
6.	Vijimin me ritme të shpejta të punës në hartimin dhe dorëzimin e raporteve të aftësive profesionale të prokurorëve pranë organeve të rivlerësimit kalimtar. 
	7.	Përmbylljen e paketës së plotë me akte nënligjore normative dhe rregullatore, sipas përcaktimeve të ligjit nr. 115/2016, “Për organet e qeverisjes së sistemit të drejtësisë”, të ndryshuar dhe ligjeve të tjera të reformës në drejtësi, veçanërisht miratimin e akteve nënligjore për rregullat e brendshme të funksionimit të Këshillit, si dhe rregullat për administrimin e karrierës së prokurorëve në përputhje me meritat profesionale të secilit. 
8. Forcimin e marrëdhënieve institucionale me Inspektoratin e Lartë të Drejtësisë, me qëllim trajtimin në afate të arsyeshme të procedimeve disiplinore për prokurorët.
9. Vijimin e dhënies së opinioneve dhe vlerësimeve për përmirësimet ligjore në përputhje me përcaktimet e nenit 187 të ligjit nr. 115/2016, “Për organet e qeverisjes së sistemit të drejtësisë”.

KRYETAR
Gramoz Ruçi

Miratuar në datën 25.6.2020.

